............. (sz.) napirend

**E L Ő T E R J E S Z T É S**

**a Képviselő-testület 2023. október 26-i rendes ülésére**

**Tárgy:** Együttműködési megállapodás megkötése a Magyar Élelmiszerbank Egyesülettel

**Készítette:** …………………………….

Kerényi Gyula

polgármesteri koordinátor

**Egyeztetve:** …………………………….

 dr. Varga Előd Bendegúz

 alpolgármester

**Látta**: ………………………………

dr. Szalai Tibor

jegyző

 ………………………………

dr. Silye Tamás

jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

Az élelmiszer-veszteség és -pazarlás globális kihívást jelent. Az ENSZ Élelmezési és Mezőgazdasági Szervezete (FAO) szerint **a világon előállított összes élelmiszer mintegy egyharmada kárba vész** **vagy hulladékká válik** az élelmiszer-ellátási lánc valamely pontján. A veszteség több mint fele a háztartásokban keletkezik, a feldolgozás során 19%, a vendéglátásban 12%, az elsődleges termelés során 11%, míg a nagy- és kiskereskedelemben 5%.

Az Európai Unióban 2014-es adat szerint évente 88 millió tonna, vagyis fejenként 173 kilogramm ételhulladék termelődött. Ennek nemcsak gazdasági, de környezeti következményei is vannak, ugyanis az ételhulladékok nemcsak az olyan értékes erőforrások pazarlásához vezetnek, mint a víz és az energia, de káros hatással van a környezetre is: a hulladékok keletkezése és ártalmatlanítása 170 millió tonna CO2 termelődésével jár. A probléma morális jellegű is: rengetegen éheznek, vagy nem jutnak megfelelő élelemhez, mégis mindennap ételhulladék-hegyek keletkeznek. Ezért az Európai Parlament 2017. május 16-i ülésen az ételhulladék mennyiségének komoly csökkentését célzó állásfoglalást fogadott el, felszólítva a Bizottságot, hogy könnyítse meg az élelmiszer adományozását és emellett teremtsen tiszta helyzetet a lejárati időt jelölő elnevezések között, annak érdekében, hogy a 2014-es szinthez képest 2025-re 30%-kal, 2030-ra 50%-kal csökkenjen az évi 88 millió tonna kidobott élelmiszer mennyisége.

2023-as adatok szerint a helyzet javult, de még mindig közel 59 millió tonna élelmiszer válik hulladékká évente, ez személyenként 131 kg hulladékot jelent. 2023 júliusában az Európai Bizottság javaslatot terjesztett elő a hulladékokról szóló uniós keretirányelv felülvizsgálatára vonatkozóan, amelynek keretében az EU új célokat fog megállapítani az élelmiszer-pazarlás csökkentésére vonatkozóan 2030-ra. A javaslatot a Tanács jelenleg tárgyalja.

A 2014-es, becsléseken alapuló EU felmérés magyarországi adatainál 175 kg élelmiszerhulladék szerepelt, ami körülbelül az uniós átlagnak felelt meg. A Magyar Élelmiszerbank Egyesület adatai szerint Magyarországon évente 1,8 millió tonna élelmiszerfelesleg keletkezik: ha ezt a mennyiséget kamionokra raknánk, a sor Budapesttől Párizsig érne. Ha a magyar lakosság élelmiszerpazarlását 2016 óta nyomon követő Nemzeti Élelmiszerlánc-biztonsági Hivatal (Nébih) adataira támaszkodunk, ők 2016 és 2021 között 24%-os csökkenést mutattak ki: a *Maradék nélkül* programban harmadik alkalommal elvégzett hulladékfelmérés során mintegy 300 háztartást vizsgáltak, eszerint 2021-ben fejenként 25,2 kg élelmiszert dobtunk feleslegesen a szemétbe, ami jelentős javulás a 2016-os 65,5 kg-hoz képest. Bármekkora is a tényleges pazarlás mértéke, az bizonyos, hogy több a kelleténél, hiszen Magyarországon több százezer nélkülöző él, köztük több tízezer gyermek.

**A globális, regionális és országos kihívásokra léteznek hatékony lokális megoldások.** Fontos figyelemfelhívás, hogy 2019. december 19-én az ENSZ Közgyűlése 2020. szeptember 29-ét az élelmiszerveszteséggel és -pazarlással kapcsolatos tudatosság első nemzetközi napjává nyilvánította, de cselekedni helyi szinten lehet.

A cselekvés egyik főszereplője a 2005 óta működő **Magyar Élelmiszerbank Egyesület**. A non-profit szervezet célja, hogy felkutatassa és összegyűjtse az élelmiszerfeleslegeket, kapcsolatot teremtsen a felhalmozódó élelmiszerfeleslegek és az arra rászorulók között, így elősegítve az élelmiszerpazarlás és a nélkülözés csökkenését Magyarországon, hozzájárulva egyben az élelmiszerek megsemmisítése okozta környezetterhelés csökkentéséhez – az Élelmiszerbank tehát egyszerre zöld- és segélyszervezet is. Víziójuk, hogy az élelmiszerlánc szereplői a náluk képződött felesleget megsemmisítés helyett teljes mértékben rászorulók élelmezésére fordítsák.

Az Élelmiszerbank az élelmiszerfelesleget minden esetben ingyen veszi át a felajánló szervezetektől, cégektől, és az adományokat díjmentesen adja át partnerszervezeteinek, akik a szétosztást szintén non profit alapon valósítják meg. A szervezet mind politikai, mind vallási, mind ideológiai értelemben független.

Meggyőződésem, hogy a probléma valós, hiszen **bölcsődéinkben és óvodáinkban, illetve a II. kerületi iskolákban naponta jelentős mennyiségű élelmiszerhulladék keletkezik**, amelynek kezelésére az Magyar Élelmiszerbank Egyesületnél ideális partner, főleg miután ők is keresik a lehetőségét annak, hogy a közétkeztetés területén megmaradó, a fogyasztóval még nem érintkezett ételeket milyen módon lehetne bevonni a jól működő jótékonysági újraelosztási rendszerükbe. Bár a megmaradó ételek egy része visszaérkezett „tálca-hulladék”, ami veszélyes hulladéknak minősül és erre szakosodott cégek szállítják el, másik része a ki nem tálalt étel, ami adományozható. A megvalósításhoz szükséges ún. sokkoló hűtő(k) telepítése az érintett intézmény(ek)be, mely(ek) beszerzéséhez az Élelmiszerbank rendelkezik megfelelő forrásokkal.

A még fogyasztható készételek megmentésének és nélkülözőkhöz történő eljuttatásának korlátja eddig az volt, hogy hiányzott az ehhez szükséges módszertani útmutató, melyet a közelmúltban az Élelmiszerbank a Nébih-hel együttműködve, az Élelmiszer Érték Fórum égisze alatt közzétett. A Budapest Főváros Önkormányzatának Étkeztetési Szolgáltató Gazdasági Szervezetével közös pilot projektjük egy budapesti általános iskola és egy családok átmeneti otthona részvételével 2023. tavaszán sikeresen lezajlott, ősztől több más iskolában indulhattak el hasonló kezdeményezések, ezzel hozzájárulva az élelmiszerpazarlás mértékének csökkentéséhez, egyúttal **nélkülöző családok egészséges ételekkel történő rendszeres ellátásához**, reményeink szerint a II. kerületben is.

Közétkeztetés által érintett intézményeinkkel egyeztetve megállapításaink a következők:

* bölcsődékben szinte semmilyen maradék nem keletkezik, még az adott nap reggeli lemondást is kezelni tudják, hiszen helyben főznek;
* szociális intézményekben érdemi maradék nem keletkezik, nagyon kevés a helyben étkező gondozott, a többség elviszi csomagolva;
* az óvodák és iskolák esetében van számottevő mennyiségű maradék: a II. Kerületi Városfejlesztő Zrt. által közölt megrendelt, és a Humánszolgáltatási Igazgatóság rendelkezésére álló, a normatív elszámoláshoz bekért ténylegesen igénybevett adat között mintegy 10 % különbség van, ami az alábbi, három kiválasztott hónap esetében jelentős felhasználható potenciált jelent (és ami eddig hulladékként végezte)

|  |  |  |  |
| --- | --- | --- | --- |
| **Intézmény** | **2023. április (adag)** | **2023. május (adag)** | **2023. október (adag)** |
| Óvodák (18) | 25 276 | 32 945 | 32 633 |
| Iskolák (15) | 67 484 | 84 947 | 88 695 |
| Összesen | 92 760 | 117 892 | 121 328 |
| 10% maradék esetén | 9 276 | 11 789 | 12 133 |
| 5% maradék esetén | 4 638 | 5 895 | 6 066 |

Az együttműködési megállapodás megkötését követően közösen, még a fentieknél is pontosabban felmérnénk, hogy mely intézményben közelítő pontossággal milyen mennyiségekkel lehet számolni, majd a logisztikai és egyéb feladatokat meghatározva indíthatjuk el a kerületi élelmiszermentést, próba üzemmódban, néhány intézményünkben.

Fentiekre tekintettel kérem a T. Képviselő-testületet az előterjesztésben foglaltak megtárgyalására, illetve az együttműködési megállapodás megkötésének támogatására, a határozati javaslat elfogadására.

**Határozati javaslat**

A Képviselő-testület felhatalmazza a Polgármestert a Budapest Főváros II. Kerületi Önkormányzat, valamint a Magyar Élelmiszerbank Egyesület (székhely: 1172 Budapest, Lokátor u. 3., adószám: 18120141-2-42) között a határozati javaslat mellékletét képező Együttműködés megállapodás – esetlegesen szükségessé váló, technikai jellegű módosításokat követő – aláírására.

A Képviselő-testület felhatalmazza a Polgármestert, hogy a technikai lebonyolítás részéleteit dolgozza ki az Egyesülettel együttműködve.

Felelős: Polgármester

Határidő: Együttműködési megállapodás aláírása: 2023. november 30.

*A határozati javaslat elfogadásához egyszerű többségű szavazati arány szükséges.*

**Budapest, 2023. október 17.**

**Örsi Gergely**

polgármester